ลือสนั่น! CPN ฮุบ GLAND จ่อประกาศเทนเดอร์ฯ หวังต่อยอด “ซุปเปอร์ทาวเวอร์ 125 ชั้น”
ลือสนั่น! CPN ฮุบ GLAND จ่อประกาศเทนเดอร์ฯ หวังต่อยอด “ซุปเปอร์ทาวเวอร์ 125 ชั้น”
20 ส.ค. 2561

แหล่งข่าวจากวงการการเงิน เปิดเผยกับทีมข่าว “ข่าวหุ้นธุรกิจออนไลน์” ว่า ขณะนี้ บริษัท เซ็นทรัลพัฒนา จำกัด (มหาชน) หรือ CPN อยู่ระหว่างขั้นตอนการเตรียมทำคำเสนอซื้อหุ้นทั้งจำนวน (Tender Offer) ของ บริษัท แกรนด์ คาแนล แลนด์ จำกัด (มหาชน) หรือ GLAND โดยคาดว่าจะมีข้อสรุป พร้อมกับดำเนินการเปิดเผยข้อมูลต่อตลาดหลักทรัพย์แห่งประเทศไทย (ตลท.) เร็วๆนี้
ทั้งนี้ มีการระบุว่า CPN มีความต้องการเข้าไปพัฒนาโครงการ “เดอะ พระราม 9 ซุปเปอร์ ทาวเวอร์ แอท เดอะ แกรนด์ พระราม 9” (The RamaIX Super Tower at The Grand Rama 9) เพื่อใช้ประโยชน์เชิงพาณิชย์ ซึ่งถือว่ามีบริเวณพื้นที่คาบเกี่ยวกับพื้นที่โครงการเดิมของทาง CPN คือห้างสรรพสินค้า “เซ็นทรัล พระราม 9” อยู่แล้ว
อย่างไรก็ดี ยังไม่มีรายงานในส่วนของราคาที่จะมีการทำเทนเดอร์ฯ รวมถึงรายละเอียดเกี่ยวกับการทำรายการครั้งนี้อื่นๆ ซึ่งทางทีมข่าว “ข่าวหุ้นธุรกิจออนไลน์” จะรายงานให้ทราบต่อไป หากมีความคืบหน้าเพิ่มเติมประการใด